Lichtenburg-man deur eie honde doodgebyt(Foto: SA Polisie) ŉ 60-jarige man van Lichtenburg is oor die naweek deur sy eie drie honde doodgebyt. Volgens die polisie is die voorval omstreeks 15:00 Saterdag aangemeld. Die man se vrou was glo aan die kant van die huis besig toe sy hul honde hoor blaf het, het kapt. Sam Tselanyane, polisiewoordvoerder, gesê. “Sy het egter nie gaan kyk wat aangaan nie omdat die huis in ŉ besige straat geleë is en die honde gereeld vir voetgangers en verbygaande motors blaf.” Daar was beurtkrag die betrokke dag en nadat die krag weer aangekom het, het die vrou in die huis gegaan en haar man begin soek. Sy het hom later bewegingloos in die tuin gevind en besef dat hy deur hul honde aangeval is. Die polisie en nooddienste is ontbied. Die man is op die toneel dood verklaar. Lede van die Dierebeskermingsvereniging (DBV) was ook op die toneel en het die drie honde, twee staffie-pitbull-kruisings en die ander van ŉ onbekende ras, van die perseel verwyder. Die polisie het ŉ geregtelike doodsondersoek begin.